Planlegger VM uten «Zucca»
Han anser imidlertid sjansen for å få med seg den norske NHL-proffen til VM for å være liten. - Det er veldig usikkert. Dersom Mats blir med, så er det en ren bonus, sier Johansen til VG Nett. Zuccarello Aasen har vært god etter at han ble kalt opp igjen til NHL og New York Rangers nylig. Men mot Buffalo Sabres ble nordmannen truffet av et knallhardt skudd, og pådro seg et brudd i venstre håndledd. 24-åringen skal etter planen ha blitt operert i USA i natt., norsk tid. Tidligere har det blitt antydet at det vil ta 6-8 uker før «Zucca» er spilleklar igjen. Nå opererer Rangers med formuleringen «på ubestemt tid». Hockey-VM starter 4. mai. VM-sjansen minker ytterliggere av at både New York Rangers og farmerklubben Connecticut Whale skal ut i sluttspill i USA. Klubbene må ryke ut før VM, for at Zuccarello skal bli VM-klar - dersom han i det hele tatt er friskmeldt. - Både Whale og Rangers kan komme til å ryke ut før VM, men skaden gjør det veldig usikkert om Mats spiller VM. Han kan trene fysisk og holde seg i form med et brudd i hånda, men bruddet må jo ha grodd skikkelig også, sier Johansen. Zuccarello har notert seg for to mål og én assist på ti kamper i NHL i år. - Hva betyr det dersom Norge ikke får ham med til VM? - Vi har alltid vært plaget av mange skader i VM. I fjor var det veldig mange som var ute. Det viktigste for oss, som har få spillere med et internasjonalt snitt, er innstillingen. Man må jobbe ett hundre prosent for hverandre når man er på isen. Hver eneste gang. Klimaet i gruppa må være bra, understreker landslagssjefen overfor VG Nett. PS! Ishockey-VM spilles 4. til 20. mai i Finland og Sverige.
Landslagssjef Roy Johansen ser på det som en bonus dersom Mats Zuccarello Aasen (24) blir spilleklar til ishockey-VM i mai.